Broj: 711-I-1277-P-290-17/18-08-18

Zagreb, 8. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave protiv dužnosnice Antonije Jozić, gradonačelnice Grada Pleternice i protiv dužnosnika Željka Jakopovića, zamjenika župana Požeško-slavonske županije,** na 13. sjednici, održanoj 8. lipnja 2018.g., donosi sljedeću:

**ODLUKU**

1. **Postupak za odlučivanje o sukobu interesa protiv dužnosnice Antonije Jozić neće se pokrenuti s obzirom da istovremenim obnašanjem dužnosti gradonačelnice Grada Pleternice i druge javne dužnosti i to dužnosti članice odnosno potpredsjednice Županijske skupštine** **Požeško-slavonske županije nije postupala protivno članku 13. stavku 1. ZSSI-a te s obzirom da je na temelju prikupljenih podataka i dokumentacije utvrđeno da nije protivno članku 12. ZSSI-a, za obnašanje navedene druge javne dužnosti primala naknadu za rad.**
2. **Pokreće se postupak za odlučivanje o sukobu interesa protiv dužnosnika Željka Jakopovića zbog moguće povrede članka 13. stavka 1. ZSSI-a, koja proizlazi iz istovremenog obnašanja dužnosti zamjenika župana Požeško-slavonske županije i javne dužnosti člana Općinskog vijeća Općine Čaglin, kao druge javne dužnosti.**
3. **Pokreće se postupak za odlučivanje o sukobu interesa protiv dužnosnika Željka Jakopovića zbog moguće povrede članka 12. ZSSI-a, koja proizlazi iz istovremenog primanja plaće za obnašanje dužnosti zamjenika župana Požeško-slavonske županije i primanja naknade za obnašanje javne dužnosti člana Općinskog vijeća Općine Čaglin.**
4. **Poziva se dužnosnik Željko Jakopović da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja točke II. i III. ove odluke.**

Obrazloženje

Povjerenstvo je dana 27. lipnja 2017.g. zaprimilo neanonimnu prijavu mogućeg sukoba interesa protiv dužnosnice Antonije Jozić, gradonačelnice Grada Pleternice i protiv dužnosnika Željka Jakopovića, zamjenika župana Požeško-slavonske županije, koja je u knjizi ulazne pošte Povjerenstva zaprimljena pod poslovnim brojem: 711-U-3287-P-290/17-01-4, povodom koje se vodi predmet broj P-290/17. Dana 10. srpnja 2017.g. Povjerenstvo je zaprimilo neanonimnu dopunu prijave protiv istih dužnosnika, koja je u knjizi ulazne pošte Povjerenstva zaprimljena pod poslovnim brojem: 711-U-4275-P-290/17-03-4.

U predmetnoj prijavi i dopuni iste prijave iznosi se sumnja u nespojivost istovremenog obnašanja dužnosti gradonačelnice Grada Pleternice i podpredsjednice Županijske skupštine Požeško-slavonske županije od strane dužnosnice Antonije Jozić kao i u nespojivost istovremenog obnašanja dužnosti zamjenika župana Požeško-slavonske županije i druge javne dužnosti i to dužnosti člana Općinskog vijeća Općine Čaglin od strane dužnosnika Željka Jakopovića. Prijavitelj smatra da se na opisani način nepravedno pogoduje dužnosnicima kroz stjecanje naknada iz javnih sredstava.

Člankom 3. stavkom 1. točkom 42. i 43. ZSSI-a propisano je da su župani i njihovi zamjenici te gradonačelnici, općinski načelnici i njihovi zamjenici dužnosnici u smislu navedenog Zakona.

Uvidom u podatke objavljene na službenoj mrežnoj stranici Državnog izbornog povjerenstva (*www.izbori.hr*) te uvidom u Registar dužnosnika, koji vodi ovo Povjerenstvo, utvrđeno je da je Antonija Jozić obnašala dužnost zamjenice gradonačelnika Grada Pleternice u mandatu 2009.-2013.g., a da je u mandatu 2013.-2017.g. odnosno da u mandatu 2017.-2021.g. obnaša dužnost gradonačelnice Grada Pleternice. Ujedno je utvrđeno da je Željko Jakopović u mandatima 2009.-2013.g. i 2013.-2017.g. obnašao te da u mandatu 2017.-2021.g. obnaša dužnost zamjenika župana Požeško-slavonske županije.

Povodom obnašanja navedenih dužnosti, dužnosnica Antonija Jozić i dužnosnik Željko Jakopović obvezni su postupati sukladno odredbama ZSSI-a.

Pritom se ističe da je ovaj Zakon stupio na snagu 10. ožujka 2011.g. te da je Povjerenstvo nadležno i ovlašteno u postupcima sukoba interesa utvrđivati da su dužnosnici postupali suprotno odredbama ZSSI-a pa shodno tome Povjerenstvo razmatra postupanje dužnosnika u razdoblju nakon stupanja na snagu istog Zakona.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku. Sukladno stavku 4. istog članka Zakona, podnositelju prijave jamči se zaštita anonimnosti.

Povjerenstvo je radi provjere osnovanosti navoda u prijavi izvršilo uvid izvješća o imovinskom stanju dužnosnika i u podatke objavljene na službenoj mrežnoj stranici Državnog izbornog povjerenstva te je zatražilo dostavu podataka od nadležnih tijela.

Uvidom u Izvješća o imovinskom stanju koje je dužnosnica Antonija Jozić podnijela Povjerenstvu 1. srpnja 2013.g. povodom stupanja na dužnost gradonačelnice Grada Pleternice, odnosno 29. lipnja 2017.g., povodom ponovnog stupanja na istu dužnost, utvrđeno je da je dužnosnica prijavila podatak da je istu dužnost u mandatu 2013.-2017.g. obnašala profesionalno uz mjesečnu plaću u neto iznosu od 7.051,16 kuna, odnosno da istu dužnost u mandatu 2017.-2021.g. obnaša profesionalno uz mjesečnu plaću u neto iznosu od 7.500,54 kuna.

Dužnosnica je ujedno u navedenim izvješćima prijavila podatak da je za mandata 2013.-2017.g. istovremeno bila članica, a da je istovremeno u mandatu 2017.-2021.g. potpredsjednica Županijske skupštine Požeško-slavonske županije.

Uvidom u Izvješća o imovinskom stanju koje je dužnosnik Željko Jakopović podnio Povjerenstvu 3. srpnja 2013.g. povodom stupanja na dužnost zamjenika župana Požeško-slavonske županije, odnosno 28. lipnja 2017.g., povodom ponovnog stupanja na istu dužnost, utvrđeno je da je dužnosnik prijavio podatak da je istu dužnost u mandatu 2013.-2017.g. obnašao profesionalno uz mjesečnu plaću u neto iznosu od 15.685,57 kuna, odnosno da istu dužnost u mandatu 2017.-2021.g. obnaša profesionalno uz mjesečnu plaću u neto iznosu od 13.317,10 kuna.

Sukladno objavljenim informacijama o rezultatima izbora članova predstavničkih tijela jedinica lokalne i područne (regionalne) samouprave, održanim 2009.g., 2013.g. i 2017.g., utvrđeno je da Antonija Jozić nije bila među izabranim članovima Županijske skupštine Požeško-slavonske županije na lokalnim izborima 2009.g., ali je bila izabrana u istu Županijsku skupštinu na lokalnim izborima 2013. i 2017.g. Ujedno je utvrđeno da Željko Jakopović nije bio među izabranim članovima Županijske skupštine Požeško-slavonske županije na lokalnim izborima 2009.g., ali je bila izabrana u istu Županijsku skupštinu na lokalnim izborima 2013. i 2017.g.

Na traženje Povjerenstva, Požeško-slavonska županija očitovala se dopisom Klasa: 400-01/17-01/6, Urbroj: 2177/1-08-08/1-17-1 od 24. srpnja 2017.g. da dužnosnica Antonija Jozić za obnašanje druge javne dužnosti i to članice Županijske skupštine Požeško-slavonske županije u mandatu 2013.-2017.g. te u mandatu 2017.-2021.g. nije primila nikakvu naknadu za svoj rad.

Na traženje Povjerenstva, Općina Čaglin očitovala se dopisom Klasa: 022-01/17-01/193, Urbroj: 2177/03-03-17-2 od 25. srpnja 2017.g. da je dužnosnik Željko Jakopović bio član Općinskog vijeća Općine Čaglin od prijevremenih izbora održanih 2015.g. do kraja mandata 2017.g., kao i da obnaša istu javnu dužnost u mandatu 2017.-2021.g. U dopisu se navodi podatak da je dužnosniku za rad na 13 sjednica Općinskog vijeća Općine Čaglin u navedenom razdoblju od 2015.-2017.g. isplaćena naknada u ukupnom neto iznosu od 3.900,00 kuna, odnosno naknada od neto 300,00 kuna po sjednici, a da mu do tog trenutka za članstvo u istom Općinskom vijeću u mandatu 2017.-2021.g. nije isplaćena naknada.

Na temelju podatka danog u dopisu Općine Čaglin, izvršena je provjera uvidom u podatke objavljene na službenim stranicama Državnog izbornog povjerenstva te je utvrđeno da su prijevremeni izbori za članove Općinskog vijeća Općine Čaglin održani 8. ožujka 2015.g.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Povjerenstvo ističe da obnašanje javne dužnosti člana predstavničkog tijela jedinica lokalne i područne (regionalne) samouprave, u konkretnom slučaju članice Županijske skupštine Požeško-slavonske županije odnosno člana Općinskog vijeća Općine Čaglin, iako se ne radi o nekoj od dužnosti nabrojanih člankom 3. ZSSI-a, nedvojbeno predstavlja obnašanje druge javne dužnosti u smislu članka 13. stavka 1. i članka 12. ZSSI-a, s obzirom da obnašatelje dužnosti članova predstavničkih tijela jedinica lokalne i područne (regionalne) samouprave biraju građani na lokalnim izborima na određeno razdoblje (mandat).

Povjerenstvo ističe da su člankom 89. Zakona o lokalnim izborima („Narodne novine“, broj: 144/12.) taksativno propisane nespojive dužnosti župana, gradonačelnika, općinskih načelnika i njihovih zamjenika. Stavkom 1. toga članka Zakona propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, dok župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave. Prema tome, ova odredba dopušta gradonačelnicima, općinskim načelnicima i njihovim zamjenicima istovremeno članstvo u županijskim skupštinama, dok županima i njihovim zamjenicima zabranjuje članstvo kako u županijskim skupštinama, tako i u gradskim i općinskim vijećima.

Povjerenstvo tumači, u slučaju kada posebni zakon (u ovom slučaju Zakona o lokalnim izborima), koji za određeni krug dužnosnika propisuje koje su druge dužnosti ili poslovi nespojivi s obnašanjem predmetne dužnosti, da je tada u smislu članka 13. stavka 1. ZSSI-a, tom krugu dužnosnika dopušteno istovremeno obnašanje onih dužnosti koje nisu izričito zabranjene odredbama posebnog zakona.

S obzirom da citirana odredba članka 89. stavka 1. Zakona o lokalnim izborima, kao posebnog zakona, izričito regulira institut nespojivih dužnosti s dužnošću gradonačelnika, općinskog načelnika, župana i njegovih zamjenika, a da citirani stavak 1. toga članka izričito propisuje u kojim je jedinicama ovim dužnosnicima zabranjeno istovremeno biti članom predstavničkog tijela, Povjerenstvo tumači da nije protivno članku 13. stavku 1. ZSSI-a da gradonačelnici, općinski načelnici i njihovi zamjenici istovremeno budu članovi županijskih skupština, dok je istovremeno članstvo župana i njihovih zamjenika u gradskim i općinskim vijećima protivno članku 13. stavku 1. ZSSI-a.

Slijedom navedenog, Povjerenstvo je utvrdilo da istovremenim obnašanjem dužnosti gradonačelnice Grada Pleternice i druge javne dužnosti i to dužnosti članice odnosno potpredsjednice Županijske skupštine Požeško-slavonske županije dužnosnica Antonija Jozić nije postupala protivno članku 13. stavku 1. ZSSI-a.

Na temelju prikupljenih podataka i dokumentacije utvrđeno je da dužnosnica Antonija Jozić, pored primanja plaće za obnašanje dužnosti gradonačelnice Grada Pleternice, nije protivno članku 12. ZSSI-a, primala i naknadu za rad za obnašanje javne dužnosti članice odnosno potpredsjednice Županijske skupštine Požeško-slavonske županije.

Slijedom navedenog, Povjerenstvo je utvrdilo da je prijava protiv dužnosnice Antonije Jozić neosnovana te je, na temelju članka 39. stavka 1. ZSSI-a, donijelo odluku kao u točki I. izreke.

Na temelju prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Željko Jakopović počinio povredu članka 13. stavka 1. ZSSI-a koja proizlazi iz istovremenog obnašanja dužnosti zamjenika župana Požeško-slavonske županije i javne dužnosti člana Općinskog vijeća Općine Čaglin, kao druge javne dužnosti i to za vrijeme mandata 2013.-2017.g. u razdoblju nakon prijevremenih izbora održanih 8. ožujka 2015.g. kao i za cijelo dosad proteklo vrijeme obnašanja dužnosti u mandatu 2017.-2021.g.

Stoga je Povjerenstvo, na temelju članka 39. stavka 1. ZSSI-a, donijelo odluku kao u točki II. izreke ovog akta.

Na temelju prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Željko Jakopović počinio povredu članka 12. ZSSI-a, koja proizlazi iz istovremenog primanja plaće za obnašanje dužnosti zamjenika župana Požeško-slavonske županije i primanja naknade za obnašanje javne dužnosti člana Općinskog vijeća Općine Čaglin.

Stoga je Povjerenstvo, na temelju članka 39. stavka 1. ZSSI-a, donijelo odluku kao u točki III. izreke ovog akta.

Poziva se dužnosnik Željko Jakopović se u točki IV. izreke ove odluke da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na točku II. i III. odluke. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu moguću povredu članka 13. stavka 1. i članka 12. ZSSI-a od strane dužnosnika Željka Jakopovića, pogotovo okolnost je li dužnosnik i u mandatu 2017.-2021.g. primao daljnje naknade za obnašanje predmetne druge javne dužnosti. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Antonija Jozić, elektronička dostava
2. Dužnosnik Željko Jakopović, elektronička dostava
3. Na znanje – prijaviteljima putem elektroničke pošte
4. Objava na internetskoj stranici Povjerenstva
5. Pismohrana